Document ID: 31996R1075

NEUVOSTON ASETUS (EY) N:o 1075/96,
annettu 10 päivänä kesäkuuta 1996,
tietyistä Välimeren kalavarojen teknisistä säilyttämistoimenpiteistä annetun asetuksen (EY) N:o 1626/94 muuttamisesta
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen ja erityisesti sen 43 artiklan,
ottaa huomioon komission ehdotuksen (1),
ottaa huomioon Euroopan parlamentin lausunnon (2),
ottaa huomioon talous- ja sosiaalikomitean lausunnon (3),
sekä katsoo, että
Välimeren kalastusneuvosto (CGPM) antoi Alicantessa (Espanjassa) 22-26 päivänä toukokuuta 1995 pidetyn 21. sääntömääräisen kokouksensa yhteydessä suosituksen tonnikalavarojen hoidosta Välimerellä; tässä suosituksessa kielletään tietyiltä kalastusaluksilta tämän lajin kalastus kunkin vuoden 1 päivästä kesäkuuta 31 päivään heinäkuuta,
CGPM:n perustamisesta tehdyn sopimuksen V artiklan 2, 3 ja 4 kohdan säännösten mukaan kyseisen järjestön jäsenet sitoutuvat soveltamaan kaikkia CGPM:n antamia suosituksia vastalauseiden esittämiselle määrätyn ajan päättymisestä alkaen,
tämän vuoksi olisi muutettava asetus (EY) N:o 1626/94 (4) mainitun suosituksen määräysten sisällyttämiseksi siihen,
ON ANTANUT TÄMÄN ASETUKSEN:
1 artikla
Muutetaan asetus (EY) N:o 1626/94 seuraavasti:
1) Lisätään seuraava artikla:
"5 a artikla
1. Aluksilta, joiden suurin kokonaispituus on yli 24 metriä, kielletään tonnikalan kalastus pintasiimalla kunkin vuoden 1 päivästä kesäkuuta 31 päivään heinäkuuta.
2. Tässä artiklassa tarkoitetaan sovellettavalla pituudella ICCATin määrittelemää pituutta, joka on liitteessä V."
2) Lisätään seuraava liite:
"LIITE V
Alusten pituuden määritelmä ICCATin mukaan:
- Kaikkien 18 päivän heinäkuuta 1982 jälkeen rakennettujen kalastusalusten osalta 96 prosenttia kokonaispituudesta vesiviivalla, joka on 85 prosentin korkeudella pienemmästä mallisivukorkeudesta, mitattuna kölin yläosasta, tai pituutta aluksen keularangan etureunasta peräsinvarren keskiöön mitattuna samalla vesiviivalla, jos tämä pituus on suurempi. Aluksissa, joiden köli on suunniteltu kaltevaksi, tulee vesiviivan, jolla tämä pituus mitataan, olla suunnitellun vesiviivan suuntainen.
- Kaikkien ennen 18 päivää heinäkuuta 1982 rakennettujen kalastusalusten osalta rekisteröintipituutta sellaisena kuin se on merkitty kansallisiin rekistereihin tai aluksen muihin todistusvoimaisiin asiakirjoihin."
2 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 10 päivänä kesäkuuta 1996.

Labels: 20
6